SELETUSKIRI

1. ETTEPANEKU TAUST

Ülevaade Venemaa Föderatsiooni WTOga ühinemise tingimustest

I. Sissejuhatus

Maailma Kaubandusorganisatsiooni (WTO) liikmete ja Venemaa Föderatsiooni vahelised läbirääkimised Venemaa Föderatsiooni WTOga ühinemise tingimuste üle on jõudnud lõppjärku. Nimetatud läbirääkimised algasid pärast seda, kui Venemaa Föderatsioon esitas 1993. aastal liikmeks saamise taotluse, ning kestsid 18 aastat. Enne kui Euroopa Liit saab Venemaa Föderatsiooni ühinemist WTOga ametlikult toetada, peab nõukogu Venemaa Föderatsiooni ühinemistingimused oma otsusega heaks kiitma.

Järgmisena on esitatud ühinemistingimuste kokkuvõte.

II. KOKKUVÕTE VENEMAA FÖDERATSIOONI WTOga ÜHINEMISE TINGIMUSTEST SEKTORITE KAUPA

Imporditariifid

Venemaa Föderatsiooni üldine keskmine lõplik seotud maksumäär on 7,6 %.

Tööstuskaupade keskmine lõplik seotud maksumäär on 7,9 %, kuid see varieerub sõltuvalt sektorist – infotehnoloogia lepingu alla kuuluvad tooted on tollimaksust vabastatud, madalaid keskmisi maksumäärasid kohaldatakse farmaatsiatoodete ja meditsiiniseadmete (4,3 %), põllumajandusseadmete (4,6 %), jalatsite (5 %), keemiatoodete ja ehitusseadmete (5,2 %) suhtes, kõrgeimaid keskmisi maksumäärasid klaasi (11,1 %) ja keraamika (12,2 %) suhtes.

2010. aasta kaubandusstatistika näitab, et keemiatooted, masinad ja mootorsõidukid on kolm peamist tööstussektorit, mis moodustasid enam kui 60 % ELi koguekspordist Venemaale. Nendes sektorites on keskmine lõplik seotud maksumäär 5,3 % keemiatoodete, 6,5 % masinate ja seadmete ning 9,2 % sõidukite ja nende osade puhul.

Põllumajandustoodete osas on hinnanguline keskmine lõplik seotud maksumäär 11,5 %, kõige kõrgemaid keskmisi maksumäärasid kohaldatakse riisi (20 %), piimatoodete (14,6 %) ja taimeõlide (11,4 %) suhtes.

Venemaa Föderatsiooni tollitariifistiku 11 327 tariifireast 6 992 ei ulatu ühinemishetkeks keskmise seotud maksumäärani ning nende suhtes kehtib seetõttu rakendusperiood. Kõige pikem rakendusperiood alates Venemaa Föderatsiooni WTOga ühinemise kuupäevast on ette nähtud mootorsõidukite (7 aastat) ning teatavate keemiatoodete ja mööbli (6 aastat) suhtes.

Need keskmised seotud tollimaksumäärad on väga mõistlikud, eelkõige võrreldes teiste BRIC-riikide praeguste keskmiste seotud või isegi kohaldatavate määradega. Näiteks Hiina tööstuskaupade lõplik seotud maksumäär on 10 % (keskmine kohaldatav määr 8,7 %), Brasiilia puhul 31,4 % (keskmine kohaldatav määr 14,1 %) ja India puhul 48,5 % (keskmine kohaldatav määr 10,1 %). Põllumajandustoodete keskmine seotud tollimaksumäär on Hiina puhul hinnanguliselt 15,6 % ja India puhul 31,8 %.

Eksporditariifid

Venemaa Föderatsiooni tollitariifistik sisaldab siduvaid eksporditariifide kontsessioone ja kohustusi seoses suure hulga toodetega, peamiselt toorainega, sealhulgas kala ja mereannid, seemned, mineraal- ja keemiatooted, nafta- ja gaasitooted, metallimaagid ja vanametall, plastik, nahk, puit, paberimass, paber ning vääris- ja poolvääriskivid.

Teenused

Vene Föderatsiooni erikohustuste loendiga teenuste valdkonnas võib rahule jääda, see annab Euroopa teenusepakkujatele märkimisväärsed turuvõimalused. Venemaa võtab näiteks turulepääsu ja võrdse kohtlemisega seotud riiklikud kohustused mitmesugustes teenustesektorites, sealhulgas kutseteenused, arvuti- ja muud äriteenused, ehitus, posti- ja kullerteenused, telekommunikatsioon, uudisteagentuuri teenused, transport, hulgimüük, keskkonna-, finants- (kindlustus, pangandus ja väärtpaberiteenused) ning turismi- ja reisiteenused. Samuti võttis Venemaa kohustuse seoses äriühingusiseselt üleviidavate teenuseid osutavate füüsiliste isikutega ja ärikülastajatega, sealhulgas kaubandusliku kohaloleku loomisega tegelevate külastajatega.

Ühinemisprotokolliga võetud kohustused

Ühinemisprotsessi viimases, mitmepoolses etapis püüdsid WTO liikmed koos tagada, et nii Venemaa Föderatsiooni kui ka Venemaa Föderatsiooni, Kasahstani Vabariigi ja Valgevene Vabariigi vahelise tolliliidu, kus Venemaa on siseriikliku seadusandliku pädevuse tolliliidule üle andnud, kaubandusalased seadused, määrused, haldusprotseduurid ja institutsioonid vastaksid põhimõtteliselt WTO eeskirjadele ja kokkulepetele, pannes vastavad kohustused kirja ühinemisprotokolli ja töörühma aruandesse. ELi seisukohast on eriti tähtsad järgmised küsimused:

Kauplemisõigused

Venemaa võttis kohustuse kohaldada kõiki kaupade importi ja eksporti mõjutavaid seadusi, määrusi ja muid meetmeid kooskõlas WTO lepingu asjakohaste sätetega, sealhulgas impordilitsentside protseduuride lepinguga ja GATTi asjakohaste sätetega. Eelkõige seoses alkohoolsete jookide, ravimite ja krüpteerimistehnoloogiat kasutavate toodete impordi korraga nõustus Venemaa mitte nõudma tollideklaratsiooni esitamiseks impordi- või tegevuslitsentse. Lisaks kaotatakse kõik load ning eelneva loa taotlemise ja litsentsimisnõuded, mis ei ole WTO lepingu kohaselt põhjendatud, ning neid ei kohaldata alates Venemaa ühinemisest WTOga.

Hinnakujunduspoliitika

Venemaa võttis kohustuse kohaldada kõiki kehtivaid või tulevasi toodete ja teenuste hinnakontrollimisi kooskõlas WTO lepinguga ja kinnitas, et hinnakontrolli meetmeid ei kasutata kodumaise toodangu kaitsmiseks või Venemaa teenuseid käsitlevate kohustuste rakendamise takistamiseks. Seoses raudteeveomaksude kohaldamisega võttis Venemaa kohustuse võimaldada hiljemalt 1. juuliks 2013 impordi ja ekspordi suhtes kohtlemist, mis ei ole ebasoodsam kui režiim, mida võimaldatakse samasugustele otseselt konkureerivatele ja asendatavatele toodetele riigisiseste vedude korral. Maagaasi puhul nõustus Venemaa tagama, et maagaasi tootjad ja turustajad Venemaa Föderatsioonis tegutsevad vastavalt tavapärastele ärikaalutlustele ning et tööstustarbijatele tarnimisel teenivad nad oma kulutused tagasi, sealhulgas investeeringu- ja veokulud, ning suudavad teenida ka kasumit.

Tolliprotseduurid ja teenustasud

Tolliväärtuse määramise puhul kohustus Venemaa kohaldama seadusi, määrusi ja tavasid kooskõlas WTO eeskirjadega. Eelkõige ei kasuta Venemaa mingit miinimumväärtust, näiteks võrdlushindu, ega fikseeritud hindamiskavasid kaupade tolliväärtuse määramiseks. Seoses spetsiaalsete tollikontrollipunktidega teatavate kaupade deklareerimiseks, sisenemiseks või väljumiseks esitas Venemaa täieliku loetelu kõnealustest meetmetest ja võttis kohustuse kaotada need alates ühinemiskuupäevast, kui need on vastuolus WTO lepinguga. Venemaa võttis kohustuse tagada, et tollimaksude, sealhulgas tollivormistustasude tase ei ületa osutatud teenuste maksumust. Transiidiprotseduuride osas kohaldab Venemaa kõiki kaupade (sh energia) transiiti käsitlevaid seadusi, määrusi ja muid meetmeid, näiteks neid, mis käsitlevad kaupade maantee-, raudtee- või õhutransiitveo makse ja muid transiidiga seotud tasusid ja tollimakse, kooskõlas WTO lepinguga.

Tehnilised kaubandustõkked

Venemaa kohustus tagama, et kõik Venemaa Föderatsiooni territooriumil kohaldatavad tehnilised eeskirjad, standardid ja vastavushindamise menetlused järgivad WTO tehniliste kaubandustõkete lepingu põhimõtteid, sealhulgas läbipaistvuse, mittediskrimineerimise ja võrdse kohtlemise põhimõtet. Kõik Venemaal rakendatavad tehniliste kaubandustõketega seotud meetmed, sealhulgas need, mille on vastu võtnud Euraasia Majandusühenduse ja tolliliidu pädevad asutused, peavad olema kooskõlas WTO lepingnuga.

Sanitaar- ja fütosanitaarmeetmed

Venemaa kohustus arendama ja rakendama kõiki sanitaar- ja fütosanitaarmeetmeid kooskõlas WTO lepinguga alates WTOga ühinemise kuupäevast. Eelkõige tuleb sanitaar- ja fütosanitaarmeetmeid rakendada ainult sel määral, mis on vajalik inimeste, loomade või taimede elu ja tervise kaitsmiseks. Need peavad põhinema teaduslikel põhimõtetel ja riskihinnangul ning rahvusvahelistel standarditel, juhistel ja soovitustel, kui need on olemas. Meetmed ei tohi mõjuda kaubandust rohkem piiravana kui on vajalik Venemaa Föderatsioonis kohaldatava asjakohase kaitsetaseme saavutamiseks ning need peavad hõlmama samaväärsuse põhimõtte rakendamist.

Intellektuaalomandi õiguste kaubandusaspektid (TRIPS).

Venemaa kohustus ilma üleminekuperioodita rakendama alates WTOga ühinemise kuupäevast täielikult WTO intellektuaalomandi õiguste kaubandusaspektide lepingu sätteid, sealhulgas jõustamist käsitlevaid sätteid.

III. SOOVITUS

Esitades Venemaa Föderatsiooni WTOga ühinemise tingimused nõukogule heakskiitmiseks, on komisjon seisukohal, et nimetatud tingimused moodustavad tasakaalustatud, kuid samas ambitsioonika kogumi regulatiivsetest ja turu avamisega seotud kohustustest, mis toovad märkimisväärset kasu nii ELile kui ka Venemaa Föderatsioonile ja tema WTO partneritele.

2011/0320 (NLE)

Ettepanek:

NÕUKOGU OTSUS,

millega kehtestatakse Euroopa Liidu nimel Maailma Kaubandusorganisatsiooni asjakohastes organites võetav seisukoht Venemaa Föderatsiooni ühinemise kohta Maailma Kaubandusorganisatsiooniga

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 91, artikli 100 lõiget 2 ja artikli 207 lõike 4 esimest lõiku koostoimes artikli 218 lõikega 9,

võttes arvesse Euroopa Komisjoni ettepanekut

ning arvestades järgmist:

(1) 1993. aasta juunis esitas Venemaa Föderatsiooni valitsus Maailma Kaubandusorganisatsiooni (WTO) asutamislepingu XII artikli kohaselt taotluse nimetatud lepinguga ühinemiseks.

(2) 16.-17. juunil 1993. aastal moodustati Venemaa Föderatsiooni ühinemist käsitlev töörühm, et jõuda kokkuleppele ühinemistingimuste osas, mis oleksid vastuvõetavad nii Venemaa Föderatsioonile kui ka kõigile WTO liikmetele.

(3) Komisjon pidas liidu nimel läbirääkimisi mitmesuguste Venemaa Föderatsiooni võetavate turu avamisega seotud ja muude regulatiivsete kohustuste üle, mis vastavad Liidu nõudmistele ja eesmärkidele ning on kooskõlas Venemaa Föderatsiooni arengutasemega.

(4) Nimetatud kohustused on nüüd kirja pandud Venemaa Föderatsiooni WTOga ühinemise protokolli.

(5) Ühinemisel WTOga on eeldatavasti positiivne ja kestev mõju Venemaa Föderatsiooni majandusreformidele ja jätkusuutlikule arengule.

(6) Seepärast tuleks ühinemisprotokoll heaks kiita.

(7) WTO asutamislepingu XII artiklis on sätestatud, et ühinemistingimustes lepivad kokku ühinev riik ja WTO ning WTO poolt kiidab ühinemistingimused heaks WTO ministrite konverents. WTO asutamislepingu IV artikli lõikes 2 on sätestatud, et ministrite konverentsi istungite vaheaegadel täidab selle ülesandeid peanõukogu.

(8) Seepärast tuleb määrata kindlaks Euroopa Liidu seisukoht Maailma Kaubandusorganisatsiooni asjakohastes organites, olgu selleks siis WTO ministrite konverents või peanõukogu,

ON VASTU VÕTNUD KÄESOLEVA OTSUSE:

Ainus artikkel

1. Euroopa Liit võtab WTO asjakohastes organites seisukoha, et Venemaa Föderatsiooni ühinemine WTOga tuleb heaks kiita.

2. Käesolev otsus jõustub selle vastuvõtmise päeval.

(koht), (kuupäev),

Nõukogu nimel

eesistuja